Broj: 711-I-639-P-213-19/20-11-8

Zagreb, 21. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), u predmetu **dužnosnika Krešimira Ačkara, zamjenika gradonačelnika Grada Velike Gorice,** na 79. sjednici, održanoj 21. veljače 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Krešimira Ačkara, zamjenika gradonačelnika Grada Velike Gorice, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Upravnog vijeća ustanove Centar za odgoj i obrazovanje Veliak Gorica, koja nije proglašena ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave, niti je posebnim zakonom određeno da je dužnosnik član Upravnog vijeća navedene ustanove po položaju.**
2. **Postupak za odlučivanje o sukobu interesa protiv dužnosnika Krešimira Ačkara, zamjenika gradonačelnika Grada Velike Gorice, povodom okolnosti da je kao predsjednik Upravnog vijeća Centra za odgoj i obrazovanje Velika Gorica sudjelovao u odlučivanju o imenovanju Nikoline Vučković Barišić ravnateljicom navedene ustanove, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**
3. **Poziva se dužnosnik Krešimir Ačkar da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja točke I. ove odluke.**

Obrazloženje

Povjerenstvo je dana 24. lipnja 2019.g. zaprimilo anonimnu prijavu mogućeg sukoba interesa podnesenu protiv dužnosnika Krešimira Ačkara, koja je u knjizi ulazne pošte Povjerenstva zaprimljena pod poslovnim brojem: 711-U-2433-P-213/19-01-1, povodom koje se vodi predmet broj P-213/19.

U predmetnoj prijavi u bitnome se navodi da je dužnosnik Krešimir Ačkar kao predsjednik Upravnog vijeća Centra za odgoj i obrazovanje Velika Gorica za ravnateljicu navedene ustanove izabrao suprugu dužnosnika Dražena Barišića koji mu je nadređen s obzirom da obnaša dužnost gradonačelnika Grada Velike Gorice, a u to vrijeme je bio i predsjednik gradske organizacije HDZ-a Velike Gorice.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Krešimir Ačkar obnaša dužnost zamjenika gradonačelnika Grada Velike Gorice, počevši od 8. lipnja 2017. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080451667, OIB: 28129388615 upisan Centar za odgoj i obrazovanje Velika Gorica, pravnog oblika ustanova. Kao jedini osnivač upisana je Republika Hrvatska, a kao ravnateljica upisana je Nikolina Vučković Barišić.

Uvidom u Odluku Hrvatskog sabora o Popisu pravnih osoba od posebnog državnog interesa („Narodne novine“ broj 144/10., 16/14., 55/15. i 105/15.) Povjerenstvo je utvrdilo da ustanova Centar za odgoj i obrazovanje Velika Gorica, čiji je osnivač Republika Hrvatska, nije proglašena kao ustanova od posebnog državnog interesa.

Uvidom u Odluku o popisu pravnih osoba od posebnog interesa za Zagrebačku županiju („Glasnik Zagrebačke županije“, broj 18/11., 8/13. i 4/17.) te u Odluku o utvrđivanju popisa pravnih osoba od posebnog interesa za Grad Veliku Goricu („Službeni glasnik Grada Velike Gorice“ broj 3/14. i 3/16.) utvrđeno je da Centar za odgoj i obrazovanje Velika Gorica nije utvrđen kao ustanova od posebnog interesa za Zagrebačku županiju niti za Grad Veliku Goricu.

Na zahtjev Povjerenstva Centar za odgoj i obrazovanje Velika Gorica dostavio je očitovanje KLASA: 011-01/19-01/1, URBROJ: 238-31-96-02-02-19-1 od 23. listopada 2019.g. u kojem se navodi da je Krešimir Ačkar član Upravnog vijeća navedene ustanove, imenovan od strane nadležnog Ministarstva socijalne politike i mladih, danas Ministartsva za demografiju, obitelj, mlade i socijalnu politiku, Odlukom o imenovanju od 29. lipnja 2016.g. U očitovanju se nadalje pojašnjava da na temelju članaka 149. i 151. stavka 1. Zakona o socijalnoj skrbi („Narodne novine“ broj 157/13., 152/14., 99/15., 16/17 i 130/17.) nadležno Ministarstvo imenuje 3 predstavnika osnivača u Upravno vijeće navedene ustanove.

Uvidom u Odluku Ministarstva socijalne politike i mladih KLASA: 550-06/16-07/106, URBROJ: 519-06-2/7-16-2 od 29. lipnja 2016.g. utvrđeno je da se istom dužnosnik Krešimir Ačkar imenuje članom Upravnog vijeća Centra za odgoj i obrazovanje Velika Gorica na mandat od četiri godine, kao predstavnik osnivača.

Povjerenstvo je također izvršilo uvid u članak 149. Zakona o socijalnoj skrbi kojim je propisano da domom socijalne skrbi upravlja upravno vijeće koje čine tri predstavnika osnivača, jedan predstavnik radnika zaposlen u domu i jedan predstavnik korisnika doma socijalne skrbi ili njegov roditelj ili skrbnik. Člankom 151. stavkom 1. istog Zakona propisano je da članove upravnog vijeća – predstavnike osnivača i korisnika imenuje osnivač na mandat od četiri godine. Stavkom 4. istog članka propisano je da predsjednika i zamjenika predsjednika upravnog vijeća biraju članovi upravnog vijeća između predstavnika osnivača. Slijedom navedenoga, iz odredbi Zakona o socijalnoj skrbi koji je bio na snazi u vrijeme imenovanja Krešimira Ačkara članom Upravnog vijeća Centra za odgoj i obrazovanje Velika Gorica ne proizlazi da navedeni dužnosnik obnaša funkciju člana Upravnog vijeća navedene ustanove po položaju.

Na dodatni upit Povjerenstva, Centar za odgoj i obrazovanje Velika Gorica dostavio je očitovanje KLASA: 011-01/19-01/1, URBROJ: 238-31-96-02-02-19-2 od 11. prosinca 2019.g. uz koji je dostavljeno izvješće o isplaćenim naknadama dužnosniku Krešimiru Ačkaru kao članu Upravnog vijeća navedene ustanove u razdoblju od 2016.g. do prosinca 2019.g.

Iz dokumentacije dostavljene uz očitovanje utvrđeno je da je dužnosniku Krešimiru Ačkaru dana 9. prosinca 2016.g. isplaćen iznos od 300,00 kn za sudjelovanje na 1. i 2. sjednici Upravnog vijeća, dana 12. listopada 2017.g. iznos od 900,00 kn za sudjelovanje na 3., 4., 5., 6., 7. i 8. sjednici Upravnog vijeća, dana 12. prosinca 2018.g. iznos od 300,00 kn za sudjelovanje na 9., 10. i 11. sjednici Upravnog vijeća, dana 9. prosinca 2019.g. iznos od 200,00 kn za sudjelovanje na 12. sjednici Upravnog vijeća te dana 10. prosinca 2019.g. iznos od 200,00 kn za sudjelovanje na 13. sjednici Upravnog vijeća.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Istim stavkom propisano je da za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka ZSSI-a, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Sukladno članku 20. stavku 3. ZSSI-a, obveze koje za dužnosnika proizlaze iz članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na moguću povredu članka 14. stavka 1. ZSSI-a od strane dužnosnika Krešimira Ačkara, koja proizlazi iz istovremenog obnašanja dužnosti zamjenika gradonačelnika Grada Velike Gorice te obavljanja funkcije člana Upravnog vijeća ustanove Centar za odgoj i obrazovanej Velika Gorica, a koja nije proglašena ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave niti je posebnim zakonom određeno da je dužnosnik član Upravnog vijeća navedene ustanove po položaju. Stoga je Povjerenstvo donijelo odluku kao u točki I. izreke ovog akta.

Nadalje, u odnosu na imenovanje Nikoline Vučković Barišić ravnateljicom Centra za odgoj i obrazovenje Velika Gorica, u očitovanju navedene ustanove od 23. listopada 2019.g. se navodi da, sukladno člancima 133. i 153. Zakona o socijalnoj skrbi, ravnatelja ustanove imenuje Upravno vijeće uz prethodnu suglasnost ministra nadležnog za poslove socijalne skrbi. U očitovanju se nadalje navodi da je Upravno vijeće Centra za odgoj i obrazovanje Velika Gorica na 4. sjednici održanoj 5. srpnja 2017.g. donijelo odluku o raspisivanju natječaja za ravnatelja/icu koji je objavljen u dnevnom listu „24 sata“ i „Narodnim novinama“. Upravno vijeće je zatim, na 6. sjednici održanoj 31. srpnja 2017.g., većinom glasova izabralo Nikolinu Vučković Barišić za ravnateljicu Centra te je o istom obavijestilo nadležno ministarstvo koje je 3. kolovoza 2017.g. dalo prethodnu suglasnost na imenovanje iste. Na 7. sjednici održanoj 21. kolovoza 2017.g. Upravno vijeće donijelo je Odluku o izboru ravnatelja/ice. Ugovor o radu s Nikolinom Vučković Barišić sklopljen je 2. rujna 2017.g.

U privitku očitovanja dostavljena je Odluka Upravnog vijeća Centra za odgoj i obrazovanje Velika Gorica od 5. srpnja 2017.g. o raspisivanju natječaja za ravnatelja/icu Centra kojom je određeno da će se natječaj objaviti u službenom glasniku „Narodne novine“, dnevnom listu „24 sata“ te web stranici Centra za odgoj i obrazovanje Velike Gorice.

U privitku očitovanja je nadalje dostavljen Zapisnik sa 6. sjednice Upravnog vijeća Centra za odgoj i obrazovanje Velika Gorica, održane 31. srpnja 2017.g., iz kojeg je utvrđeno da je prva točka dnevnog reda bio izbor ravnatelja Centra. Također je utvrđeno da je navedenoj sjednici prisustvovalo pet članova Upravnog vijeća, među kojima i dužnosnik Krešimir Ačkar. Zapisnički je konstatirano da je predsjednik Upravnog vijeća Krešimir Ačkar radi zdravstvenih razloga predložio da sjednicu vodi njegov zamjenik. Vezano za 1. točku dnevnog reda „Izbor ravnatelja Centra za odgoj i obrazovanje Velika Gorica“ u zapisniku se navodi kako je proveden intervju sa tri kandidata koji su dostavili prijave na natječaj. Nadalje se navodi tijek rasprave nakon koje se pristupilo glasovanju te se utvrđuje da je kandidatkinja Nikolina Vučković Barišić dobila 4 glasa, dok je od preostala dva kandidata jedan kandidat dobio jedan glas, a drugi niti jedan glas te je stoga zamjenik predsjednika Upravnog vijeća utvrdio da je većinom glasova izabrana Nikolina Vučković Barišić. Predmetni Zapisnik potpisano je Jurica Toth kao zamjenik predsjednika Upravnog vijeća.

Uvidom u Odluku Ministarstva za demografiju, obitelj, mlade i socijalnu politiku KLASA: 550-06/17-04/66, URBROJ: 519-06/1-17-4 od 3. kolovoza 2017.g. utvrđeno je da se istom daje prethodna suglasnost za imenovanje Nikoline Vučković Barišić ravnateljicom Centra za odgoj i obrazovanje Velika Gorica.

Uvidom u Odluku Upravnog vijeća Centra za odgoj i obrazovanje Velika Gorica o izboru ravnatelja KLASA: 011-02/17-01/3, URBROJ: 238-31-96-02-02-17-2 od 21. kolovoza 2017.g. kojom je Nikolina Vučković Barišić izabrana za ravnateljicu navedene ustanove te u ugovor o radu sklopljen s istom utvrđeno je da je oba navedena dokumenta potpisao zamjenik predsjednika Upravnog vijeća Jurica Toth.

Usporedbom OIB-a ravnateljice Centra za odgoj i obrazovanje Velika Gorica upisanog u sudski registar nadležnog trgovačkog suda i OIB-a supruge dužnosnika Dražena Barišića upisanog u izvješće o imovinskom stanju navedenog dužnosnika, utvrđeno je da je riječ o istoj osobi.

Člankom 4. stavkom 5. ZSSI-a propisano je da su povezane osobe u smislu toga Zakona članovi obitelji dužnosnika iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom.

Povjerenstvo ukazuje da je kroz svoju dosadašnju praksu zauzelo stav da članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne predstavlja okolnost prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Također, Povjerenstvo obrazlaže da se gradonačelnici i njihovi zamjenici biraju na neposrednim izborima te stoga dužnosnici Dražen Barišić kao gradonačelnik Grada Velike Gorice i Krešimir Ačkar kao njegov zamjenik nisu u takvom hijerarhijskom odnosu u kojem bi položaj zamjenika gradonačelnika ovisio o volji gradonačelnika, odnosno nisu u odnosu u kojem bi gradonačelnik mogao smijeniti s dužnosti zamjenka gradonačelnika s obzirom da oba dužnosnika na navedene dužnosti biraju neposredno građani.

Slijedom navedenoga, Povjerenstvo nije utvrdilo postojanje okolnosti povodom kojih bi se dužnosnici Dražen Barišić i Krešimir Ačkar smatrali povezanim osobama u smislu članka 4. stavka 5. ZSSI-a niti je steklo saznanja o okolnostima iz kojih bi proizlazilo da su privatni interesi osobe povezane s dužnosnikom Krešimirom Ačkarom utjecali na obnašanje dužnosti zamjenika gradonačelnika Grada Velike Gorice.

S obzirom da iz prikupljenih podataka i dokumentacije ne proizlazi da je postupanjem dužnosnika Krešimira Ačkara, prilikom sudjelovanja u odlučivanju o imenovanju supruge dužnosnika Dražena Barišića ravnateljicom Centra za odgoj i obrazovanje Velika Gorica, došlo do moguće povrede odredbi ZSSI-a, Povjerenstvo je donijelo odluku kao što je navedeno točki II. izreke ovog akta.

Dužnosnik Krešimir Ačkar poziva se da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na moguću povredu članka 14. stavka 1. ZSSI-a.

Slijedom svega navedenoga, Povjerenstvo je donijelo odluku kao u izreci ove Odluke.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Krešimir Ačkar, elektroničkom dostavom
2. Objava na internetskoj stranici Povjerenstva
3. Pismohrana